มันนีทูเดย์
กรุงศรีฯ แจงคดียักยอก
29 ต.ค. 2565

กรุงศรีฯ แจงคดียักยอก
ธนาคารกรุงศรีอยุธยา ได้ชี้แจงกรณีนายทรงกลด ศรีประสงค์ อดีตผู้จัดการ ธนาคารกรุงศรีอยุธยา ยักยอกเงินราว 1,600 ล้านบาท จากสถาบันเทคโนโลยีพระจอมเกล้าเจ้าคุณทหารลาดกระบัง ว่า นโยบายและกระบวนการสรรหาและว่าจ้างบุคลากรของธนาคาร กำหนดให้มีการตรวจสอบประวัติกับสถานที่ทำงานเดิม รวมถึงประวัติอาชญากรรมกับทางสำนักงานตำรวจแห่งชาติ ซึ่งในกรณีของบุคคลดังกล่าว การตรวจไม่พบมีประวัติเสียหายหรือความผิดปกติอันใด
นอกจากนี้ ธนาคารยังได้กำหนดระยะเวลาทดลองงานไม่น้อยกว่า 90 วัน ก่อนที่จะบรรจุเป็นพนักงานประจำ ซึ่งเป็นมาตรฐานในการจ้างงานของทุกองค์กร รวมถึงอุตสาหกรรมธนาคารพาณิชย์ โดยนายทรงกลดได้ทดลองงานกับธนาคารเมื่อเดือน มี.ค. 2557 และได้พ้นสภาพการเป็นพนักงานแล้ว ทั้งนี้ธนาคารอยู่ระหว่างการประสานงานและให้ความร่วมมือกับเจ้าหน้าที่ตำรวจ ในการให้ข้อมูลเพื่อใช้ในการตรวจสอบธุรกรรมทางการเงินที่เกิดขึ้นในช่วงเวลาที่นายทรงกลดเป็นผู้จัดการสาขาห้างบิ๊กซี ศรีนครินทร์